鷄禍詩
作者：高斯得
朝代：宋

paragraphs: 君不見西漢初，永光年，當時鷄變禍連延。
冠距名將尊已成，坐令戚里傾中天。
那知千五百年後，咸淳之歲爲續絃。
黑鷄兩翅生五距，食輒傷人萬口傳。
家鷄盡縛向市賣，美味不敢登盤筵。
皆云黑鷄乃癸酉，十二相屬符昭然。
生不於他獨於翅，蓋言羽翼爪距全。
我欲攀龍報天公，無路可到明光宮。
安得尸鄉祝鷄翁，爲我用術禳其凶。
天子九九八十一萬歲，免使真人白水還飛龍。